**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**Előterjesztés**

szelektív válogatómű megvalósítására

Martfű Város Önkormányzata Képviselő-testületének

2014. november 27-ei ülésére

Előkészítette: Baloghné Juhász Erzsébet irodavezető

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalás módja: nyilvános ülés

Tisztelt Képviselő- testület!

Önkormányzatunk a 11/2013. (III. 5.) VM rendelet alapján a LEADER térségek közötti együttműködés végrehajtásához nyújtandó támogatások jogcímre 2013. 11. 29-én benyújtott „Martfű város hulladékgazdálkodási tudástranszfere” című pályázatunk nettó 33.173.090 Ft támogatásban részesült 2014. június 03-án. Ebből az összegből a szelektív válogatómű megvalósításának költsége nettó 18.897.500,- Ft, mely összeg a pályázat beadása előtt megkért árajánlatok alapján került meghatározásra.

A válogatómű beszerzése a közbeszerzésekről szóló 2011. évi CVIII törvény hatálya alá tartozik. A lefolytatott közbeszerzési eljárás eredménytelenül zárult, mivel kizárólag érvénytelen ajánlatokat nyújtottak be.

Időközben megjelent a 2014. 09.30-tól hatályos, az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX.29.) Korm. rendelet (továbbiakban: Rendelet), melynek 3. melléklete tartalmazza a válogatóművek kialakítására vonatkozó műszaki előírásokat, melyet előterjesztésemhez mellékelek.

Az újabb közbeszerzési eljárást e Rendelet előírásainak figyelembe vételével kell lefolytatni, ezért tájékoztatást kértünk a minimum feltételeknek megfelelő válogatómű bekerülési költségére, mivel a pályázatban tervezett válogatómű nem felel meg teljes egészében a Rendelet előírásainak.

A tájékoztatás szerint az előírásoknak megfelelően kialakított válogatómű bekerülési költsége kb. 50 millió Ft.

A támogató szervezet telefonon adott tájékoztatása szerint Önkormányzatunknak nem áll módjában igényelni a támogatás összegének emelését.

Mindezek figyelembe vételével a minimum feltételeknek megfelelő válogatómű többletköltségeit,- kb. 32 millió Ft - Önkormányzatunknak kellene felvállalnia.

Önkormányzatunk a saját tulajdonú Nonprofit Kft. hulladékgazdálkodási ágának létrehozása óta 59 millió Ft-ot fordított erre a tevékenységre. A hulladékgazdálkodás rendszerében lévő jelenlegi bizonytalaságok pl. jogszabályok hiánya miatt, nem látszik célszerűnek fenti nagymértékű anyagi ráfordítás biztosítása.

A leírtak figyelembe vételével javaslom a Tisztelt Képviselő- testületnek, hogy a pályázat válogatóműre vonatkozó részének megvalósításától tekintsen el, s hatalmazza fel személyemet a pályázat módosításának beadására.

Kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

Határozati javaslat:

**…./2014. ( . .) Ö. határozat**

szelektív válogatómű megvalósításáról

Martfű Város Önkormányzatának Képviselő-testülete megtárgyalta a szelektív válogatómű megvalósításáravonatkozó előterjesztést és az alábbi határozatot hozza:

1. Martfű Város Önkormányzata Képviselő-testülete nem tudja biztosítani az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX.29.) Korm. rendelet 3. melléklete szerinti feltételeknek megfelelő válogatómű kialakításának többletköltségeit.
2. A Képviselő-testület felhatalmazza a polgármestert, hogy a Támogató Szervezetnél a pályázat módosítása ügyében teljes jogkörrel eljárjon.

Erről értesülnek:

1. Jász-Nagykun-Szolnok Megyei Kormányhivatal

2. Valamennyi képviselő helyben

3. MVH. 4400 Nyíregyháza Hősök tere 9.

4. Városfejlesztési és üzemeltetési iroda helyben

Martfű, 2014. november 18.

Dr. Papp Antal

polgármester

Látta: Szász Éva jegyző